Video: Kroegeienaar skrik groot toe rowers toeslaanDie twee gewapende mans het van die Van Blerkpark, wat oorkant die kroeg geleë is,na Isabell gehardloop (Foto: Skermskoot) Isabell Rabie, die eienaar van Tracers, ŉ bekende kroeg in Middelburg, was al vele kere die slagoffer van misdaad, maar dit is die heel eerste keer wat sy in die loop van ’n vuurwapen moes vaskyk. Rabie is erg getraumatiseerd nadat sy Maandagoggend buitekant die kroeg deur twee gewapende mans oorval en beroof is. Rabie vertel sy het omstreeks 08:00 die kroeg oopgesluit toe twee mans vanuit Van Blerkpark, wat oorkant die kroeg geleë is, haar bestorm het. Haar dogter, Dynette, wat saam met Rabie by die kroeg werk, het in die motor gesit en vir haar ma gewag. Sy het die toneel voor haar sien afspeel. “Die mans het op my afgestorm en twee vuurwapens uitgeruk en op my gerig. Een van hulle het ’n vuurwapen teen my kop gedruk,” vertel Rabie. “Ek het so groot geskrik dat ek my handsak en twee sakke vol kunstoebehore – wat in my hande was – op die grond neergegooi het. Ek het gedink my lewe is belangriker as enige aardse besitting.” Die mans het Rabie se handsak gegryp en laat spaander. Hulle het die twee sakke met kunstoebehore gelos. “Daar was ongeveer R8000 se kontant, my beursie, bril, selfoon, ’n bos sleutels, my identiteitsdokument en bestuurslisensie in my handsak. Dit is basies my hele lewe.” Rabie sê sy was van plan om later die dag die kontant te gaan bank. Volgens Rabie het hulle kort daarna die polisie byna tien keer gebel, maar dié het tot op hede nog nie reageer nie. Sy is van plan om vandag (Dinsdag) ’n saak by die polisiestasie aanhangig te maak. Rabie het ’n ruk gelede kameras buite die kroeg laat installeer en dié het die voorval vasgevang. Rabie sê sy moet die gebeure nog verwerk en gaan vir haar ’n gaspistool vir beskerming aanskaf. “Daar is al sewe keer by die kroeg ingebreek, maar dit is die heel eerste keer dat ek op só manier deur rowers gekonfronteer is. “Die ergste is dat jy aan jou eie genade oorgelaat word omdat die polisie glad nie reageer nie.” Die polisie het aan Maroela Media gesê hulle is nie bewus van die voorval nie.